Yashnoboddagi do‘konda sotuvchiga pichoq tirab, kassadagi pullarni o‘marib ketgan to‘rt shaxsdan ikkitasi qo‘lga olindi

Toshkent shahri Yashnobod tumanida joylashgan do‘konga 4 nafar shaxs kirib, sotuvchiga pichoq tirab, kassadan pullarni o‘marib ketgani tasvirlangan video tarqaldi. Holat yuzasidan IIV matbuot xizmati ma’lumot berdi.

 Kadr: Videodan skrinshot
Ma’lum qilinishicha, 23-iyul kuni soat 13:15 da Toshkent shahar Yashnobod tumanida 4 nafar noma’lum shaxs Oltintepa ko‘chasidagi do‘konga kirib, 26 yoshli sotuvchi X.I.ga pichoq bilan tahdid qilgan holda, mobil telefon va kassadagi 4 million so‘m pulni olib, voqea joyini tark etgan.
Ko‘rilgan tezkor choralar natijasida gumonlanuvchilar muqaddam sudlangan 47 yoshli D.L., 43 yoshli V.N., 45 yoshli A.K. va 37 yoshli D.Sh. ekani ma’lum bo‘ldi.
Ayni vaqtda D.L. va V.N. qo‘lga olingan, A.K. va D.Sh.ni qo‘lga olish choralari ko‘rilmoqda.
Bundan avval Samarqandda o‘g‘irlagan qariyb 20 million so‘mini totalizatorga tikib yuborgan yigitga jinoyat ishi qo‘zg‘atilgani, Buxoroda voyaga yetmagan ikki qiz o‘zganing xonadonidan konditsioner o‘g‘irlagani hamda Buxoroda pullarini bukmekerlik idorasida yutqazgan yigit bobosining uyidan 4,5 ming dollar o‘g‘irlab, uyga o‘t qo‘yib yuborgani haqida xabar berilgandi.